Fit-Turkija, tkompli tiżdied ir-rabja tat-Torok għal mod kif il-Gvern indirizza d-diżastru li seħħ aktar kmieni din il-ġimgħa f’minjiera tal-faħam fil-Lvant tal-pajjiż fejn skont l-aħħar ċifri uffiċjali mietu minn ta’ lanqas 300 ruħ. It-traġedja qanqlet ħafna protesti fir-raħal ta’ Soma fejn seħħ id-diżastru, tant li fl-aħħar sigħat il-Pulizija wżat il-gass tad-dmugħ u l-kanuni tal-ilma biex tipprova tferrex lid-dimostranti. Kien hemm sejħiet għar-riżenja tal-Prim Ministru Tayyip Erdogan, li qed ikun akkużat li ħebb għal dimostrant li kienu qed jipprotestaw kontra l-Gvern. Il-protesti komplew jiżdiedu wara li sid il-minjiera qal li ma kienx hemm negliġenza.